L’Ajuntament de Burjassot inicia l’arreplega de cartó, porta a porta, en els comerços minoristes
2025-07-24

Burjassot dona un pas més en la preservació del medi ambient, en el reciclatge i en el manteniment dels seus carrers nets. Ho fa posant en marxa una nova campanya d’arreplega selectiva de residus porta a porta, en aquest cas de cartó, en els comerços minoristes del municipi.

Des de les Regidories de Serveis Municipals i Medi Ambient, dirigides per Manuel Pérez Menero i Estefanía Ballesteros, respectivament, s’ha posat en marxa aquesta nova campanya, gràcies a la qual s’arreplegarà el cartó dels comerços minoristes del municipi en el propi comerç. “Amb això”, en paraules de l’alcalde de Burjassot, Rafa García, “continuem treballant per transformar Burjassot en una ciutat més neta i sostenible, al mateix temps que facilitem als nostres comerços el reciclatge, en aquest cas, del cartó que generen en els seus negocis”.

L’empresa encarregada de l’arreplega, FCC, ja ha iniciat el contacte amb els comerços del municipi que, una vegada tenen reunides les caixes, desmuntades, apilades i lligades, poden telefonar al 96 234 18 17 o bé enviar un correu a cartonburjassot@fcc.es per a concretar l’arreplega. Una vegada concretada, el cartó es deixarà a la porta del comerç i l’empresa passarà a endur-se’l la.

L’objectiu d’aquesta campanya, a més de cuidar l’entorn i reciclar els cartons que es generen en l’activitat comercial, és també mantindre els contendores de cartó i paper d’ús quotidià sense excés de residus, garantint així a la resta de la ciutadania que puga fer el reciclatge de cartó sense problema i sense que els contenidors estiguen plens abans d’hora.

Els comerços participants en la campanya ja llueixen el seu distintiu acreditatiu de compromís amb el seu municipi i amb el Medi Ambient.